CELEX: 62012TN0035
Language: ro
Date: 2012-01-16 00:00:00
Title: Cauza T-35/12: Acțiune introdusă la 16 ianuarie 2012 — Icelandic Group UK/Comisia

10.3.2012   
            
            
               RO
            
            
               Jurnalul Oficial al Uniunii Europene
            
            
               C 73/29
            
         Acțiune introdusă la 16 ianuarie 2012 — Icelandic Group UK/Comisia
   (Cauza T-35/12)
   2012/C 73/58
   Limba de procedură: engleza
   
      Părțile
   
   
      Reclamantă: Icelandic Group UK Ltd (Grimsby, Regatul Unit) (reprezentant: V. Sloane, barrister)
   
      Pârâtă: Comisia Europeană
   
      Concluziile
   
   Reclamanta solicită Tribunalului:
   
               —
            
            
               anularea articolului 1 alineatul (2) din Decizia C(2011) 8113 final a Comisiei din 15 noiembrie 2011 prin care s-a constatat că nu este justificată rambursarea taxelor la import într-un anumit caz (rem 04/2010); și
            
         
               —
            
            
               obligarea pârâtei la plata cheltuielilor de judecată și a celorlalte cheltuieli efectuate de reclamantă în legătură cu prezenta procedură.
            
         
      Motivele și principalele argumente
   
   În susținerea acțiunii, reclamanta invocă două motive.
   
               1.
            
            
               Primul motiv, întemeiat pe încălcarea unor norme fundamentale de procedură și a articolului 906a din Regulamentul (CEE) nr. 2454/93 al Comisiei (1), întrucât prin adoptarea unei decizii care a adus atingere drepturilor reclamantei fără să îi acorde dreptul de a fi ascultată cu privire la temeiul acestei decizii defavorabile, respectiv aprecierea pârâtei potrivit căreia Regatul Unit nu a săvârșit o eroare în ceea ce privește importurile efectuate între 1 decembrie 2006 și 24 iulie 2007, pârâta nu a respectat dreptul la apărare al reclamantei în procedura care a condus la adoptarea articolului 1 alineatul (2) din decizia atacată.
            
         
               2.
            
            
               Al doilea motiv, întemeiat pe o eroare vădită de apreciere și pe încălcarea articolului 220 alineatul (2) litera (b), a articolului 236 și/sau a articolului 239 din Regulamentul (CEE) nr. 2913/92 al Consiliului (2), întrucât:
               
                           —
                        
                        
                           pârâta a săvârșit o eroare vădită de apreciere atunci când a constatat că, în împrejurările speței, nu erau îndeplinite condițiile pentru rambursarea taxelor vamale în temeiul articolului 220 alineatul (2) litera (b) din Regulamentul (CEE) nr. 2913/92 al Consiliului. Aprecierea pârâtei potrivit căreia autoritățile din Regatul Unit nu au săvârșit o eroare cu privire la importurile efectuate între 1 decembrie 2006 și 24 iulie 2007 este vădit eronată;
                        
                     
                           —
                        
                        
                           de asemenea, sau în subsidiar, pârâta a săvârșit o eroare vădită de apreciere atunci când a constatat că nu erau îndeplinite condițiile pentru rambursarea taxelor vamale în temeiul articolul 239 din Regulamentul (CEE) nr. 2913/92 al Consiliului. Aprecierea pârâtei potrivit căreia împrejurările speței nu constituie o situație specială în sensul articolului 239 este vădit eronată.
                        
                     
         
      (1)  Regulamentul (CEE) nr. 2454/93 al Comisiei din 2 iulie 1993 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar (JO L 253, p. 1, Ediție specială, 02/vol. 7, p. 3).
   
      (2)  Regulamentul (CEE) nr. 2913/92 al Consiliului de instituire a Codului vamal comunitar (JO L 302, p. 1, Ediție specială, 02/vol. 5, p. 58).